Twee in hof oor renosterhoringsDie Brits-landdroshof. Foto: Landi Malan Twee mans het in die Brits-landdroshof verskyn nadat hulle in hegtenis geneem is toe daar renosterhorings in hul besit gevind is. Petrus Stephanus Steyn (61) en Clive Johan Melville (57) het vlugtig in die hof verskyn voor die saak tot 26 April uitgestel is wanneer hulle na verwagting om borgtog sal aansoek doen. Die Valke het vroeër gesê die twee mans se voertuig is Saterdag in die Hartbeespoortdam-gebied voorgekeer waarna daar op 167 renosterhorings beslag gelê is. Die verdagtes is in hegtenis geneem nadat die Valke ŉ wenk ontvang het oor ŉ voertuig wat renosterhorings vervoer, het brig. Hangwani Mulaudzi, woordvoerder van die Valke, gesê. Die horings was glo vir die Suidoos-Asiese markte bestem. Die departement van omgewingsake het intussen die inhegtenisnemings verwelkom. Die departement het gesê dat samewerking van die publiek van groot belang is vir sulke suksesse. Die publiek is versoek om renosterstropery aan te meld by 0800 205 005 of 10111.